સાબરકાંઠા જિલ્લામાં વરસાદી માહોલ વચ્ચે બુધવારે દિવસ દરમિયાન હિંમતનગર, પોશીના અને પ્રાંતિજ સહિતના વિસ્તારોમાં ધીમી ધારે વરસાદ થતા વાતાવરણમાં ઠંડક પ્રસરી હતી. ખેતી લાયક વરસાદ થતા ખેડૂતોએ વાવણી કાર્ય હાથ ધર્યુ છે તો બીજી તરફ મગફળીના પાકમાં ફૂગ આવતા ખેડૂતો પણ મુંઝાયા છે. સાબરકાંઠા જિલ્લાના હિંમતનગરમાં ૧૨ મીમી, પોશીનામાં ૦૫ મીમી અને પ્રાંતિજમાં ૦૨ મીમી વરસાદ નોંધાયો હોવાનું ડીઝાસ્ટર વિભાગના સૂત્રોએ જણાવ્યુ હતું. જ્યારે અરવલ્લીના બાયડમાં એક કલાકમાં બે ઇંચ જેટલો વરસાદ વરસતાં લોકોને ગરમીથી રાહત મેળવી હતી. જ્યારે ખેડૂતોએ પણ આનંદ વ્યકત કર્યો હતો.